b'\n_START_ARTICLE_\nPier Paolo Pasolini\n_START_SECTION_\nBiografia\n_START_PARAGRAPH_\nPasolini va n\xc3\xa9ixer a Bolonya, ciutat de tradici\xc3\xb3 pol\xc3\xadtica esquerrana. Era fill d\'un soldat que es va fer fam\xc3\xb3s per salvar la vida de Benito Mussolini. Pasolini comen\xc3\xa7\xc3\xa0 a escriure poemes als set anys en furl\xc3\xa0, llengua materna de la seva mare, i els public\xc3\xa0 per primer cop als 19 anys mentre estudiava a la Universitat de Bolonya._NEWLINE_Fou reclutat durant la Segona Guerra mundial; capturat pels alemanys, per\xc3\xb2 aconsegu\xc3\xad escapar. Despr\xc3\xa9s de la guerra, es va unir al Partit Comunista Itali\xc3\xa0 a Ferrara, per\xc3\xb2 en fou expulsat dos anys despr\xc3\xa9s a causa de la seva oberta homosexualitat. _NEWLINE_El 1945, fou un dels impulsors de la Societ\xc3\xa0 Po\xc3\xa9tica Antizorutiana, impulsora de la literatura moderna en furl\xc3\xa0, i fundaria el 1947 el grup literari Risultive o Cortese di Furlan, amb el qual contactaria amb Novella Cantarutti o Josef Marchet. Cap al 1961, per\xc3\xb2, ho deix\xc3\xa0 per dedicar-se al cinema en itali\xc3\xa0._NEWLINE_Com a director cinematogr\xc3\xa0fic (s\'inici\xc3\xa0 el 1961), ha creat una mena de segon neorealisme, explorant els aspectes de la vida quotidiana, en un to proper al de la commedia dell\'arte._NEWLINE_Pasolini va morir a mans de Giuseppe (Pino) Pelosi, un jove marginal que el va envestir amb el seu propi cotxe en el balneari popular d\'\xc3\x92stia. Aleshores, era un intel\xc2\xb7lectual \xc3\xa0mpliament reconegut i gaudia d\'una posici\xc3\xb3 econ\xc3\xb2mica acomodada. No obstant aix\xc3\xb2, durant les primeres investigacions, les declaracions del presumpte jove assass\xc3\xad -qui justificava el seu assassinat amb l\'argument que el va matar perqu\xc3\xa8 el director li proposava tenir relacions sexuals- no van conv\xc3\xa8ncer tota It\xc3\xa0lia i sempre van surar en l\'ambient les teories que certes persones poderoses del govern desitjaven la mort del director a causa de les cr\xc3\xadtiques que feia cont\xc3\xadnuament amb les seves pel\xc2\xb7l\xc3\xadcules, els seus llibres i els seus discursos pol\xc3\xadtics._NEWLINE_M\xc3\xa9s recentment, a l\'abril del 2005, unes noves declaracions del suposat assass\xc3\xad, qui ha assegurat que van ser, en realitat, tres joves qui li van llevar la vida a Pasolini aquella fat\xc3\xaddica nit de novembre del 1975, van provocar que un ampli sector de l\'entorn pol\xc3\xadtic i cultural d\'It\xc3\xa0lia deman\xc3\xa9s la reobertura del cas per esclarir-ne el crim._NEWLINE_La nit abans de morir va fer una entrevista, avui famosa, a Stampa Sera, en la qual recorda el perill del feixisme: Intervista di Furio Colombo a Pier Paolo Pasolini.\n_START_SECTION_\nObra liter\xc3\xa0ria\n_START_PARAGRAPH_\nLa seva obra po\xc3\xa8tica, igual que la seva obra assag\xc3\xadstica i period\xc3\xadstica, polemitza amb el marxisme oficial i el catolicisme, als quals anomenava "les dues esgl\xc3\xa9sies" i els retreia no entendre la cultura de les seves pr\xc3\xb2pies bases prolet\xc3\xa0ries i camperoles. Tamb\xc3\xa9 creia que el sistema cultural dominant, sobretot mitjan\xc3\xa7ant la televisi\xc3\xb3, creava un model unificador que destru\xc3\xafa les cultures nacionals._NEWLINE_Ajudat per Carles Card\xc3\xb3, va traduir a l\'itali\xc3\xa0 una selecci\xc3\xb3 de poesia catalana, Fiore di poeti catalani (1947).\n_START_SECTION_\nObra cinematogr\xc3\xa0fica\n_START_PARAGRAPH_\nLa carrera cinematogr\xc3\xa0fica de Pasolini es va iniciar el 1961. La seva mirada se centra en els personatges marginals, la delinq\xc3\xbc\xc3\xa8ncia i la pobresa que arrossega It\xc3\xa0lia des de la postguerra, i estableix un estil narratiu i visual en el qual prevalen el patetisme i la ironia sobre l\'humor gruixut, i de vegades s\xc3\xb2rdid, de les seves hist\xc3\xb2ries.'